SAMBIRO 81
Upharazgi wa pa Phiri
Yesu wakati wasora ŵapositole 12, wakakhira phiri, ndipo wakaluta ku malo uko mzinda ukuru ukawungana. Ŵanthu aŵa ŵakafuma ku Galileya, Ture, Sidoni, Siriya, na ku sirya linyake la Yorodani. Ŵakiza na ŵanthu awo ŵakaŵa na matenda ghakupambanapambana kweniso ŵanyake ŵakasuzgikanga na viŵanda. Ŵalwari wose Yesu wakaŵachizga. Pamanyuma, Yesu wakakhala pasi musi mwa phiri na kwamba kuyowoya. Wakalongosora ivyo tikwenera kuchita kuti tiŵe ŵabwezi ŵa Chiuta. Tikwenera kumutemwa Yehova. Kweni vingachitika yayi kuti timutemwe Chiuta usange tikutondeka kutemwa ŵanyithu. Tikwenera kuchitira viwemi waliyose, na awo ŵakutitinkha wuwo.
Yesu wakati: ‘Ntchakukwana yayi kutemwa waka ŵabwezi ŵinu. Mukwenera kutemwaso ŵalwani ŵinu na kugowokera ŵanthu na mtima wose. Usange munyake wakwiya chifukwa cha imwe, lutani nyengo yeneyiyo na kuphepiska. Chitirani ŵanyinu ivyo imwe mungatemwa kuti ŵamuchitirani.’
Yesu wakaphaliraso ŵanthu ulongozgi uwemi pa nkhani ya vinthu vyakuthupi. Wakati: ‘Ntchakuzirwa chomene kuŵa mubwezi wa Yehova kuluska kuŵa na ndalama zinandi. Munkhungu wangiba ndalama zinu, kweni palije uyo wangiba ubwezi winu na Yehova. Lekani kufipa mtima chomene na ivyo muryenge, kumwa, panji kuvwara. Wonani viyuni. Chiuta wakuwoneseska kuti nyengo zose vili na chakurya chakukwana. Nanga mufipe mtima chomene mungasazgirako yayi umoyo winu na zuŵa limoza. Kumbukani kuti Yehova wakumanya ivyo mukusoŵa.’
Mzinda uwu ukaŵa kuti undapulikepo munthu wakuyowoya nga umo Yesu wakayowoyeranga. Ŵaliska ŵawo, kung’anamura Ŵafarisi na ŵalembi, ŵakaŵasambizgapo yayi vinthu ivi. Chifukwa wuli Yesu wakasambizganga mwaluso nthena? Chifukwa ntchakuti vyose ivyo wakasambizganga vikafumanga kwa Yehova.
“Yeghani joko lane ndipo sambirani kwa ine, pakuti nili wakuzika na wakujiyuyura mu mtima, ndipo muzamupumuzgika.”—Mateyu 11:29
tum_Latn tum_Latn tum_Latn tum_Latn tum_Latn tum_Latn tum_Latn